CELEX: 32013D0309
Language: sk
Date: 2013-06-19 00:00:00
Title: 2013/309/EÚ: Vykonávacie rozhodnutie Komisie z  19. júna 2013 , ktorým sa menia prílohy II, III a IV k rozhodnutiu 2006/168/ES, pokiaľ ide o určité požiadavky na veterinárnu certifikáciu pri dovoze embryí hovädzieho dobytka do Únie [oznámené pod číslom C(2013) 3704]  Text s významom pre EHP

25.6.2013   
            
            
               SK
            
            
               Úradný vestník Európskej únie
            
            
               L 172/32
            
         VYKONÁVACIE ROZHODNUTIE KOMISIE
   z 19. júna 2013,
   ktorým sa menia prílohy II, III a IV k rozhodnutiu 2006/168/ES, pokiaľ ide o určité požiadavky na veterinárnu certifikáciu pri dovoze embryí hovädzieho dobytka do Únie
   [oznámené pod číslom C(2013) 3704]
   (Text s významom pre EHP)
   (2013/309/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), a najmä na jej článok 9 ods. 1 prvý pododsek písm. b),
   keďže:
   
               (1)
            
            
               V prílohe I k rozhodnutiu Komisie 2006/168/ES zo 4. januára 2006, ktorým sa stanovujú požiadavky na zdravie zvierat a veterinárnu certifikáciu pre dovoz embryí hovädzieho dobytka do Spoločenstva a zrušuje rozhodnutie 2005/217/ES (2), sa stanovuje zoznam tretích krajín, z ktorých majú členské štáty povoliť dovoz embryí domácich druhov hovädzieho dobytka (ďalej len „embryá“). Takisto sa v uvedenom rozhodnutí stanovujú dodatočné záruky týkajúce sa špecifických chorôb zvierat, ktoré majú poskytnúť niektoré tretie krajiny zaradené do zoznamu v uvedenej prílohe.
            
         
               (2)
            
            
               V rozhodnutí 2006/168/ES sa tiež stanovuje, že členské štáty majú povoliť dovoz embryí, ktoré spĺňajú požiadavky na zdravie zvierat uvedené vo vzorových veterinárnych osvedčeniach v prílohách II, III a IV k uvedenému rozhodnutiu.
            
         
               (3)
            
            
               Izrael je uvedený na zozname v prílohe I k rozhodnutiu 2006/168/ES ako krajina, ktorá má povolené dovážať do Únie embryá hovädzieho dobytka získané in vivo a vyprodukované in vitro. Za posledné roky však neexistujú žiadne záznamy o dovoze do Únie.
            
         
               (4)
            
            
               Izrael v novembri 2012 notifikoval Svetovej organizácii pre zdravie zvierat (OIE) prvé prípady nodulárnej dermatitídy u dojníc. V marci 2013 Izrael podal OIE správu, v ktorej uvádza, že choroba sa naďalej šíri južne a západne od pôvodného ohniska a postihuje čoraz viac stád dojníc.
            
         
               (5)
            
            
               Nodulárna dermatitída je vírusové ochorenie zapísané do zoznamu chorôb, na ktoré sa vzťahuje notifikačná povinnosť, uvedených v prílohe I k smernici Rady 92/119/EHS zo 17. decembra 1992 ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3). V súčasnosti sa nodulárna dermatitída v Únii nevyskytuje.
            
         
               (6)
            
            
               Podľa článku 4.7.14 Kódexu zdravia suchozemských zvierat Svetovej organizácie pre zdravie zvierat je nodulárna dermatitída zaradená do kategórie 4, ktorá obsahuje zoznam chorôb alebo patogénov, pri ktorých z uskutočnených štúdií vyplýva, že riziko prenosu choroby prostredníctvom prenosu embrya nemusí byť zanedbateľné, a to dokonca ani v prípade, že sa s embryami zaobchádza správne medzi ich odberom a prenosom, podľa Príručky Medzinárodnej spoločnosti pre prenos embryí. Právne predpisy Únie o obchode s embryami hovädzieho dobytka v tretích krajinách a o ich dovoze z tretích krajín sú v súlade s uvedenou príručkou.
            
         
               (7)
            
            
               V článku 11.12.10 Kódexu zdravia suchozemských zvierat Svetovej organizácie pre zdravie zvierat sa stanovujú odporúčania, pokiaľ ide o dovoz embryí a oocytov hovädzieho dobytka z krajín, ktoré sa považujú za krajiny infikované nodulárnou dermatitídou.
            
         
               (8)
            
            
               V súčasnosti neexistujú vo vzoroch veterinárnych osvedčení stanovených v prílohách II, III a IV k rozhodnutiu 2006/168/ES žiadne požiadavky týkajúce sa nodulárnej dermatitídy. Preto existuje riziko, že sa choroba zavlečie do Únie prostredníctvom dovozu embryí z tretích krajín s výskytom nodulárnej dermatitídy.
            
         
               (9)
            
            
               Z tohto dôvodu je vhodné zahrnúť veterinárne požiadavky týkajúce sa nodulárnej dermatitídy do vzorov veterinárnych osvedčení stanovených v prílohách II, III a IV k rozhodnutiu 2006/168/ES, v súlade s odporúčaniami stanovenými v Kódexe zdravia suchozemských zvierat Svetovej organizácie pre zdravie zvierat.
            
         
               (10)
            
            
               Prílohy II, III a IV k rozhodnutiu 2006/168/ES by sa preto mali zodpovedajúcim spôsobom zmeniť a doplniť.
            
         
               (11)
            
            
               S cieľom vyhnúť sa narušeniu obchodu by sa pri splnení určitých podmienok malo počas prechodného obdobia povoliť používanie veterinárnych osvedčení vydaných v súlade s rozhodnutím 2006/168/ES v znení pred zmenami zavedenými týmto rozhodnutím.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Prílohy II, III a IV k rozhodnutiu 2006/168/ES sa nahrádzajú textom uvedeným v prílohe k tomuto rozhodnutiu.
   Článok 2
   Počas prechodného obdobia, ktoré sa končí 1. septembra 2013, členské štáty naďalej povoľujú dovoz zásielok embryí domácich druhov hovädzieho dobytka z tretích krajín, ktoré sprevádza vzorové veterinárne osvedčenie vydané najneskôr 31. júla 2013 v súlade so vzormi uvedenými v prílohách II, III a IV k rozhodnutiu 2006/168/ES v znení pred zmenami zavedenými týmto rozhodnutím.
   Článok 3
   Toto rozhodnutie sa uplatňuje od 1. augusta 2013.
   Článok 4
   Toto rozhodnutie je určené členským štátom.
   
      V Bruseli 19. júna 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 302, 19.10.1989, s. 1.
   
      (2)  Ú. v. EÚ L 57, 28.2.2006, s. 19.
   
      (3)  Ú. v. ES L 62, 15.3.1993, s. 69.
   
      PRÍLOHA
      „
            PRÍLOHA II
            
               Vzor veterinárneho osvedčenia na dovoz embryí domácich druhov hovädzieho dobytka získaných in vivo a odobratých v súlade so smernicou Rady 89/556/EHS
            
            
               
            
               
            
               
         
         
            PRÍLOHA III
            
               Vzor veterinárneho osvedčenia na dovoz embryí domácich druhov hovädzieho dobytka vyprodukovaných in vitro a počatých pomocou spermy spĺňajúcej podmienky uvedené v smernici Rady 88/407/EHS
            
            
               
            
               
            
               
            
               
         
         
            PRÍLOHA IV
            
               Vzor veterinárneho osvedčenia na dovoz embryí domácich druhov hovädzieho dobytka vyprodukovaných in vitro a počatých pomocou spermy pochádzajúcej z inseminačných staníc na odber alebo skladovanie spermy schválených príslušným orgánom vyvážajúcej krajiny
            
            
               
            
               
            
               
            
               
         “